ตลาดหุ้นเอเชียเขียวยกแผง รับดาวโจนส์บวกต่อ 200 จุด จับตาประชุมสุดยอดผู้นำเกาหลี
ตลาดหุ้นเอเชียเขียวยกแผง จับตาประชุมสุดยอดผู้นำเกาหลีเหนือ-ใต้ ลุ้นยกเลิกโครงการนิวเคลียร์และการสร้างสันติภาพบนคาบสมุทรเกาหลี
27 เม.ย. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 200 จุดเมื่อคืน โดยได้แรงหนุนจากผลประกอบการที่แข็งแกร่งของบริษัทจดทะเบียน ซึ่งรวมถึงเฟซบุ๊ก นอกจากนี้ การปรับตัวลงของอัตราผลตอบแทนพันธบัตรสหรัฐ และข้อมูลเศรษฐกิจที่แข็งแกร่งของสหรัฐยังเป็นอีกปัจจัยที่ช่วยหนุนตลาดให้ดีดตัวขึ้นอย่างแข็งแกร่ง
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,466.66 จุด เพิ่มขึ้น 147.05 จุด, +0.66% ดัชนี SSE Composite ตลาดหุ้นจีนเปิดวันนี้ที่ 3,082.41 จุด เพิ่มขึ้น 7.38 จุด, +0.24% ดัชนี HSI ตลาดหุ้นฮ่องกงเปิดวันนี้ที่ 30,300.83 จุด เพิ่มขึ้น 293.15 จุด, +0.98% ดัชนี TAIEX ตลาดหุ้นไต้หวันเปิดวันนี้ที่ 10,546.29 จุด เพิ่มขึ้น 57.71 จุด, +0.55%
ส่วนดัชนี KOSPI ตลาดหุ้นเกาหลีใต้เปิดวันนี้ที่ 2,497.75 จุด เพิ่มขึ้น 22.11 จุด, +0.89% ดัชนี FTSE STI ตลาดหุ้นสิงคโปร์เปิดวันนี้ที่ 3,586.08 จุด เพิ่มขึ้น 16.06 จุด, +0.45% ดัชนี FBMKLCI ตลาดหุ้นมาเลเซียเปิดวันนี้ที่ 1,864.24 จุด เพิ่มขึ้น 11.97 จุด, +0.65%
นอกจากนี้ นักลงทุนยังจับตาการประชุมสุดยอดระหว่างประธานาธิบดีมุน แจ อิน ของเกาหลีใต้ และนายคิม จอง อึน ผู้นำเกาหลีเหนือ ที่หมู่บ้านปันมุนจอม ซึ่งเป็นเขตปลอดทหารในเกาหลีใต้วันนี้ โดยวาระสำคัญของการประชุมที่ถูกจับตาคือ การยกเลิกโครงการนิวเคลียร์และการสร้างสันติภาพบนคาบสมุทรเกาหลี
ขณะที่นักวิเคราะห์ต่างกังขาว่า เกาหลีเหนือจะยอมยกเลิกโครงการอาวฺธนิวเคลียร์หรือไม่ เนื่องจากทั้ง 2 ประเทศต่างมีปัญหาของตัวเอง ไม่ว่าจะเป็นเรื่องมาตรการคว่ำบาตรหรือการพลัดพรากของครอบครัวของชาวเกาหลีเหนือและเกาหลีใต้ ซึ่งคาดว่าจะเป็นประเด็นที่จะมีการนำมาหารือในการประชุมด้วยเช่นกัน
 